PASIŪLYMAS

DĖL LIETUVOS RESPUBLIKOS

RINKIMŲ KODEKSO PATVIRTINIMO, ĮSIGALIOJIMO IR ĮGYVENDINIMO

KONSTITUCINIO ĮSTATYMO PROJEKTO NR.
XIVP-1279(2)

2022-05-23

Vilnius

Eil. Nr.	Siūloma keisti	Pasiūlymo turinys

Straipsnis	Straipsnio dalis	Punktas

1.	136	6	Argumentai: 1) 2010 m. gegužės 27 d. Lietuvos Respublikos Seimas priėmė Lietuvos Respublikos įstatymą dėl Jungtinių Tautų Neįgaliųjų teisių konvencijos ir jos Fakultatyvaus protokolo ratifikavimo (įstatymo Nr. XI-854). Ratifikuotos Konvencijos (toliau – Konvencija) tikslas – skatinti ir užtikrinti visų neįgaliųjų visapusišką ir lygiateisį naudojimąsi visomis žmogaus teisėmis ir pagrindinėmis laisvėmis. Konvencijos 29 straipsnio a) punkto II papunktis numato, kad valstybės, šios Konvencijos šalys, užtikrina neįgaliesiems politines teises ir galimybę jas įgyvendinti lygiai su kitais asmenimis ir įsipareigoja užtikrinti, kad: i) balsavimo procedūros, patalpos ir medžiaga būtų atitinkamos, prieinamos ir jas būtų galima lengvai suprasti ir naudoti; ii) apsaugant neįgaliųjų teisę rinkimuose ir viešuose referendumuose balsuoti slaptai be įbauginimo <...> prireikus sudarant jiems sąlygas naudotis pagalbinėmis ir naujausiomis technologijomis. Rinkimų kodekso patvirtinimo, įsigaliojimo ir įgyvendinimo konstitucinio įstatymo projektu (toliau – Projektas) tvirtinamo Rinkimų kodekso nuostatose šiuo metu numatytas tik rinkimų apylinkių prieinamumo užtikrinimas, kas aktualu žmonėms su judėjimo negalia ir teisė už neįgalųjį rinkėją balsuoti kitam asmeniui. Visgi, kaip matyti iš aukščiau cituoto Konvencijos 29 straipsnio a) punkto II papunkčio, valstybė yra įsipareigojusi kaip įmanoma labiau užtikrinti neįgalumą turinčių rinkėjų savarankiškumą, o neįgalaus rinkėjo teisė savo balsą atiduoti pačiam savarankiškai, užtikrinant jo balsavimo paslaptį, yra prioritetas prieš teisę balsavimo metu pasitelkti atstovą. Pvz., neregiams ir silpnaregiams rinkėjams balsavimo rinkimuose metu turi būti suteikiama galimybė naudoti Brailio rašto įmautes, į kurias įdedamas rinkimų biuletenis ar savo pačių atsineštais prietaisais (tokiais, kaip mobilusis telefonas), kurie prireikus padėtų įgarsinti aktualų tekstą. 2) Rinkimų kodekso projekto 136 straipsnio 6 dalyje taip pat numatyta, jog neįgalaus rinkėjo akivaizdoje turi būti tik užpildomas biuletenis. Kyla rizika, jog užpildžius biuletenį, į pagalbą rinkėjo pasitelktas asmuo neatliks kitų veiksmų (neįdės biuletenio į voką, jo neužklijuos ir kt.), todėl ši nuostata papildytina, numatant, jog rinkėjo akivaizdoje turi būti ne tik užpildytas rinkimų biuletenis, tačiau atlikti ir kiti Rinkimų kodekso 136 straipsnio 3 ir 4 dalyse numatyti veiksmai. Pasiūlymas: Pakeisti projekto 136 straipsnio 6 dalį ir ją išdėstyti taip: „6. Šio straipsnio 3 ir 4 dalyse nurodytus veiksmus rinkėjas atlieka pats. Negalią turinčiam rinkėjui privalo būti sudarytos sąlygos balsavimo metu naudotis pagalbinėmis priemonėmis ir technologijomis. Jeigu rinkėjas dėl neįgalumo šio straipsnio 3 ir 4 dalyse veiksmų pats atlikti negali, jo prašymu juos atlieka rinkėjo pasirinktas asmuo. Šis asmuo rinkimų biuletenius privalo užpildo pagal jo rinkėjo nurodymą, o 3 ir 4 dalyse nurodytus veiksmus atlikti privalo rinkėjo akivaizdoje. Pasirinktas asmuo privalo išsaugoti jį pasitelkusio rinkėjo balsavimo paslaptį.“
2.	144	4	Argumentai: Pasiūlymo dėl Rinkimų kodekso projekto 144 straipsnio 4 dalies pakeitimo pagrindimas atitinka 1 šio pasiūlymo dalies 1) punkte nurodytus argumentus. Papildomai pažymėtina, jog Rinkimų kodekso projekto 144 straipsnio 4 dalies paskutinis sakinys yra atkartojamas atskiroje šio straipsnio 5 dalyje, todėl šioje 4 dalyje turėtų būti ištrintas. Pasiūlymas: Pakeisti projekto 144 straipsnio 4 dalį ir ją išdėstyti taip: „4. Negalią turinčiam rinkėjui privalo būti sudarytos sąlygos balsavimo metu naudotis pagalbinėmis priemonėmis ir technologijomis. Jeigu rinkėjas dėl neįgalumo negali pats atlikti šiame straipsnyje nurodytų veiksmų, jo prašymu rinkimų biuletenius užpildo pasirinktas kitas asmuo. Šis asmuo privalo rinkimų biuletenius užpildyti rinkėjo akivaizdoje ir pagal jo nurodymą, išsaugoti balsavimo paslaptį ir rinkėjo akivaizdoje įmesti biuletenį į balsadėžę. Komisijos nariams, rinkimų stebėtojams ir atstovams rinkimams draudžiama atlikti balsavimo veiksmus už neįgalų rinkėją.“

Teikia

Seimo narė:

Monika Ošmianskienė